Izvor: N1

Dojučerašnji student prorektor Beogradskog univerziteta, Danilo Potparić, koji je istovremeno i član Odbora za profesionalnu etiku, rekao je za N1 da mu je jedan delegat Studentskog parlamenta nudio novac u zamenu da glasa da doktorat ministra finansija Siniše Malog nije plagijat. Potparić precizira da je taj delegat kasnije rekao da je u pitanju šala i dodaje da za sada ne želi da oktriva ko je to bio.

"Pre nekoliko meseci nudili su mogućnost finansijskog benefita za mene ako bih podržao neku opciju, koja je u svim akademskim načelima prosto nemoguća. Ja ću u tom slučaju postupati u skladu sa kodeksom profesionalne etike Univerziteta i moralnim načelima. Svaka trgovina ne dolazi u obzir", kazao je Potparić.

Upitan da li to znači da mu je nuđen novac kako bi glasao za to da sporni doktorat nije plagijat, sagovornik N1 kaže da mu je novac nudio jedan od delegata u Studentskom parlamentu Univerziteta.

"Nudio mi je sumu novca da podelimo, kaže. Kada sam odbio, rekao je da je to šala i da on to nikada ne bi uradio", objašnjava Potparić.

On kaže da drugih nepristojnih ponuda nije imao, a da li je nešto nuđeno drugim članovima Odbora za profesionalnu etiku imali, kaže da ne zna.

Danilo Potparić u utorak nije reizabran na funkciju studenta prodekana Beogradskog univerziteta, već je na to mesto došao drugi kandidat. Potparić naglašava da se na sednici Studentskog parlamenta desila situacija koja se do tada nije dogodila, a to je da sa sednice budu izbačeni on i prorektor za nastavu, profesor Petar Bulat.

"Prethodnih dana je bio vršen veliki pritisak na delegate za kog kandidata treba da se odluče. Bojim se da je sve ovo ispolitizovano i da je izgubilo smisao koji studentsko organizovanje treba da ima", kaže Potparić. Dodaje da su delegati dobijali pozive, da su im obećavani projekti, razne mogućnosti i "jasno im je naznačeno kog treba da podrže".

"Nije ni to toliko sporno, ali ono što bode oči je što je na samoj sednici većinom smenjeno predsedništvo, članovi Senata i Saveta Univerziteta. Svi delegati koji su mene podržali su smenjeni. Ti ljudi su stradali zbog mene", naglašava sagovornik N1.

Smatra da ovaj događaj ima političku pozadinu, a da iza svega stoji nedostatak političke volje da se studentsko organizovanje vrati studentima.

"Interes je da upravljaju ljudi koji su zagazili u četvrtu deceniju života i koji su skloni netransparentnom radu Studentskog parlamenta", ocenjuje Potparić.